DOI: 10.14457/tu.the.2020.945
title: ความคิดเห็นต่อการเลือกใช้สื่อบุคคลที่มีความน่าเชื่อถือ “เป๊ก ผลิตโชค อายนบุตร” เกี่ยวกับการสื่อสารเพื่อโน้มน้าวใจให้ใช้ผลิตภัณฑ์และบริการของบริษัท แอดวานซ์ อินโฟร์ เซอร์วิส จำกัด (มหาชน)

description: งานวิจัยเรื่อง “ความคิดเห็นต่อการเลือกใช้สื่อบุคคลที่มีความน่าเชื่อถือ “เป๊ก ผลิตโชค อายนบุตร” เกี่ยวกับการสื่อสารเพื่อโน้มน้าวใจให้ใช้ผลิตภัณฑ์และบริการของบริษัท แอดวานซ์ อินโฟร์ เซอร์วิส จำกัด (มหาชน)” มีวัตถุประสงค์ คือ 1) เพื่อศึกษาการรับรู้ความน่าเชื่อถือของเป๊ก ผลิตโชค อายนบุตร เกี่ยวกับการสื่อสารเพื่อโน้มน้าวใจกลุ่มเป้าหมายในการเลือกใช้ผลิตภัณฑ์และบริการของบริษัท แอดวานซ์ อินโฟร์ เซอร์วิส จำกัด (มหาชน) 2) เพื่อศึกษาความสัมพันธ์ระหว่างการรับรู้ความน่าเชื่อถือของเป๊ก ผลิตโชค อายนบุตรกับการเปิดรับข้อมูลข่าวสารจากเป๊ก ผลิตโชค อายนบุตรของกลุ่มเป้าหมาย 3) เพื่อศึกษาความสัมพันธ์ระหว่างการเปิดรับข้อมูลข่าวสารจากเป๊ก ผลิตโชค อายนบุตรกับความคิดเห็นเกี่ยวกับการสื่อสารเพื่อโน้มน้าวใจกลุ่มเป้าหมายที่เลือกใช้ผลิตภัณฑ์และบริการเอไอเอส โดยใช้ระเบียบวิจัยเชิงปริมาณ (Quantitative Research) ใช้รูปแบบเชิงสำรวจ (Survey Research) การเก็บข้อมูลกำหนดเป็น 2 กลุ่ม ได้แก่ กลุ่มผู้บริโภคที่เคยใช้บริการเครือข่ายอื่นมาก่อนร้อยละ 75 เป็นเพศชาย 150 คน และเพศหญิง 150 คน และกลุ่มแฟนคลับของเป๊ก ผลิตโชค อายนบุตร เพศหญิงร้อยละ 25 จำนวน 100 คน รวมทั้งสิ้นจำนวน 400 คน ผลการวิจัยพบว่ากลุ่มตัวอย่างส่วนใหญ่เป็นเพศหญิงมีช่วงอายุ 21-30 ปี มีระดับการศึกษาสูงสุดเป็นปริญญาตรี มีรายได้ต่อเดือน 15,001-30,000 บาท และประกอบอาชีพพนักงานบริษัทเอกชนห้างร้านผลการศึกษาด้านการเปิดรับเนื้อหาหรือโฆษณาเกี่ยวกับผลิตภัณฑ์และบริการจากเอไอเอส ที่มีเป๊ก ผลิตโชค อายนบุตรของกลุ่มตัวอย่างมีการเปิดรับเนื้อหา/โฆษณาที่มีสื่อบุคคลในกิจกรรมล่าสุดหรือกิจกรรมที่เพิ่งเกิดขึ้น คือ เนื้อหาผ่านสื่อโฆษณางานเปิดตัว AIS Disney+Hotstar ค่าเฉลี่ย 4.60 มากที่สุดสำหรับการเปิดรับข้อมูลข่าวสารจากเอไอเอสที่มีเป๊ก ผลิตโชค อายนบุตรเป็นพรีเซ็นเตอร์ผ่านสื่อประเภทต่างๆ กลุ่มตัวอย่างพบเห็นเป๊ก ผลิตโชค อายนบุตรได้จากสื่อกลางแจ้งมีค่าเฉลี่ยสูงที่สุด 4.06 มาก เมื่อเปรียบเทียบกับสื่อประเภทอื่นๆ เมื่อพิจารณาจากข้อย่อยภายใต้หัวข้อสื่อกลางแจ้ง กลุ่มตัวอย่างพบเห็นสื่อบุคคลผ่านป้ายโฆษณา (Billboard) หรือป้ายโฆษณาดิจิทัล ค่าเฉลี่ย 4.11 ลักษณะสื่อดังกล่าว กลุ่มตัวอย่างสามารถพบเห็นได้ในที่สาธารณะแม้จะจำกัดจำนวนคนในการมองเห็นและมีเนื้อหาไม่มากแต่กลับเป็นสื่อที่กลุ่มตัวอย่างเปิดรับข้อมูลข่าวสารผลการศึกษาด้านการรับรู้ความน่าเชื่อถือของกลุ่มตัวอย่างที่มีต่อเป๊ก ผลิตโชค อายนบุตร กลุ่มตัวอย่างให้ความเชื่อถือต่อความสำเร็จของสื่อบุคคลมากที่สุด ค่าเฉลี่ย 4.66 เห็นด้วยอย่างยิ่ง จากการที่สื่อบุคคลเป็นแบบอย่างที่ดีของสังคม เป็นสิ่งที่น่าชื่นชม ยกย่อง เป๊ก ผลิตโชค อายนบุตร มีชื่อเสียงในวงการมากว่า 15 ปี ทำให้ได้รับการชื่นชมและยอมรับจากกลุ่มตัวอย่าง นอกจากนี้ กลุ่มตัวอย่างพิจารณาว่าสื่อบุคคล เป๊ก ผลิตโชค อายนบุตร เป็นที่ยอมรับและรู้จักในสังคมวงกว้างด้วย สำหรับลักษณะอื่นๆ ที่ถือเป็นปัญหาหรืออุปสรรคของการใช้สื่อบุคคล 3 ประการ คือ สื่อบุคคลอาจจะมีความโดดเด่นกว่าองค์กร (ผู้รับสารจดจำสื่อบุคคลได้ แต่จำชื่อองค์กรไม่ได้) การพบเห็นข่าวสารในแง่ลบของสื่อบุคคลอาจจะส่งผลกระทบต่อองค์กรได้ และสื่อบุคคลอาจจะรับงานเป็น พรีเซ็นเตอร์หลากหลายตราสินค้าอาจจะทำให้ผู้รับสารเกิดความสับสนได้ แต่ลักษณะดังกล่าวกลับไม่ก่อให้เกิดปัญหาสำหรับการใช้เป๊ก ผลิตโชค อายนบุตร เป็นสื่อบุคคลเลย จากการที่กลุ่มตัวอย่างไม่เห็นด้วยอย่างยิ่งว่าเป๊ก ผลิตโชค อายนบุตร มีข่าวสารในแง่ลบกับเอไอเอสและไม่เห็นด้วยอย่างยิ่งที่เป๊ก ผลิตโชค อายนบุตร เป็นพรีเซ็นเตอร์หลากหลายตราสินค้า กลุ่มตัวอย่างไม่สามารถแยกแยะความแตกต่างได้ ค่าเฉลี่ย 1.57 และ 1.54 ตามลำดับ ทั้งนี้ กลุ่มตัวอย่างไม่แน่ใจว่าเป๊ก ผลิตโชค อายนบุตร มีความโดดเด่นกว่าเอไอเอสหรือไม่ ค่าเฉลี่ย 2.62ผลจากการสื่อสารโน้มน้าวใจให้เลือกใช้ผลิตภัณฑ์/บริการเครือข่ายของเอไอเอสผ่านเป๊ก ผลิตโชค อายนบุตร ทำให้ทราบได้ว่าเอไอเอสสามารถทำการสื่อสารโน้มน้าวใจผ่านสื่อบุคคลที่ทำให้กลุ่มตัวอย่างมีพฤติกรรมการใช้ตามสื่อบุคคล ค่าเฉลี่ยสูงที่สุด 4.66 เห็นด้วยอย่างยิ่ง เมื่อเปรียบเทียบกับประเด็นอื่นๆ หลังจากที่กลุ่มตัวอย่างได้รับข้อมูลต่างๆ จากเป๊ก ผลิตโชค อายนบุตร ที่เกี่ยวข้องกับการใช้ผลิตภัณฑ์และบริการของเอไอเอสจะมีพฤติกรรมใช้ตาม ค่าเฉลี่ย 4.81 เห็นด้วยอย่างยิ่ง และไม่เพียงแต่มีพฤติกรรมการใช้ตามเพียงลำพังแต่กลุ่มตัวอย่างจะมีการแนะนำผู้อื่นหรือบุคคลใกล้ชิด ครอบครัว เพื่อให้ใช้บริการตามเช่นกัน ค่าเฉลี่ย 4.51 เห็นด้วยอย่างยิ่งผลการทดสอบสมมติฐานด้านความสัมพันธ์ระหว่างการรับรู้ความน่าเชื่อถือของสื่อบุคคลกับการสื่อสารเพื่อโน้มน้าวใจพบว่ากลุ่มตัวอย่างมีการรับรู้ความน่าเชื่อถือของเป๊ก ผลิตโชค อายนบุตร ในภาพรวมต่อการสื่อสารเพื่อโน้มน้าวใจให้หันมาเลือกใช้ผลิตภัณฑ์และบริการของเอไอเอส มีความสัมพันธ์ในระดับสูงมาก หมายความว่ายิ่งสื่อบุคคลถูกสื่อสารว่ามีความน่าเชื่อถือมากเท่าใด โอกาสที่จะสื่อสารเพื่อโน้มน้าวใจให้กลุ่มตัวอย่างหันมาใช้ผลิตภัณฑ์และบริการจะมีมากขึ้นตามไปด้วย และด้านความสัมพันธ์ระหว่างการเปิดรับข้อมูลข่าวสารจากสื่อบุคคลผ่านสื่อต่างๆ กับการสื่อสารเพื่อโน้มน้าวใจพบว่าการเปิดรับข้อมูลข่าวสารเกี่ยวกับเอไอเอสจากเป๊ก ผลิตโชค อายนบุตร ผ่านสื่อในภาพรวมต่อการสื่อสารเพื่อโน้มน้าวใจให้หันมาเลือกใช้ผลิตภัณฑ์และบริการมีความสัมพันธ์ทางบวกระดับปานกลาง หมายความว่าไม่ใช่การสื่อสารโน้มน้าวใจผ่านสื่อทุกประเภทที่จะมีผลต่อการเลือกใช้ผลิตภัณฑ์และบริการของกลุ่มตัวอย่าง จากผลการศึกษาสื่อกิจกรรมมีค่าระดับความสัมพันธ์มากที่สุด และสื่อมวลชนมีค่าระดับความสัมพันธ์ที่น้อยที่สุดเมื่อเปรียบเทียบกับสื่อประเภทอื่นๆ